བཞི་བ་མཐེབས་རྩལ་གླིང་ལ་གྲགས་པའི་དབས་རྒོད་བཙན་གྱིས།མིག་རྒྱང་གསུམ་སྟེ་མིག་གིས་མཐོང་ཚད་ཀྱི་རྒྱང་ཐག་གསུམ་གྱི་རིང་ལ་མདའ་རྒྱང་སླེབས་ཐུབ་པ་བྱུང་།ལྔ་པ་མཐེབ་རྩལ་འགྲན་ཟླ་མེད་པའི་གནོན་རྒྱལ་མཚན་གྱིས།མདའ་མོ་སྟེའུ་ཁ་མས།བྱ་ཁྲ་སྟེ་བྱ་དང་བྱེའུ་གསོད་པའི་བྱ་གླག་རོག་དང་བྱ་ཁྲའི་རྐེད་པ་བཅད་ནས་ཚོགས་པའི་དཀྱིལ་དུ་ལྷུང་བར་བྱས།དྲུག་པ་ཤུགས་རྩལ་འགྲན་མེད་ཅོག་རོ་འབྲོང་གཤོར་གྱིས།འབྲོང་ཐུར་རྒྱུག་གྱེན་དུ་འཐེན་ནུས་པ་ཞིག་བྱུང་།བདུན་པ་སྟོབས་ལྡན་གནོན་ཁྲི་བདུན་གཡུ་བྱིན་གྱིས།རྟ་བཟང་བོ་ཤུགས་ཚད་དཔོག་དཀའ་བ་ཞིག་གཡང་སར་མཆོངས་པ་གྱེན་དུ་འདྲེན་པ་བཅས་དཔའ་རྩལ་འདྲ་དང་མི་འདྲ་བ་འགྲན་ཟླ་དང་བྲལ་བ་དེ་དག་ངོམས་པས།དེར་ཚོགས་ཀྱི་རྒྱལ་བློན་འབངས་གསུམ་རྣམས་ཧ་ལས་ཤིང་ཡ་མཚན་པར་གྱུར།དེ་ནས་བཟུང་བོད་གངས་ཅན་གྱི་རྩལ་བོ་ཆེ་མི་བདུན་ཞེས་ས་ལ་རླང་ལྟར་གྲགས་སོ།།